35. ΑΠΟΦΑΣΗ ΥΠΟΥΡΓΟΥ  ΔΗΜΟΣΙΑΣ ΤΑΞΗΣ Αριθ. 6500/1/6-ιγ  της 10-11 Ιουλ. 1995   (ΦΕΚ Β΄ 607)  Κατατακτήριες εξετάσεις για την εισαγωγή στη Σχολή Αξιωματικών Ελληνικής Αστυνομίας.  Έχοντας υπόψη: 1.Τις διατάξεις του άρθρ. 1 παρ. 2 εδάφ. δ΄ του Νόμ. 2226/1994 «Εισαγωγή, εκπαίδευση και μετεκπαίδευση στις Σχολές της Αστυνομικής Ακαδημίας και στο Τμήμα Ανθυποπυραγών της Πυροσβεστικής Ακαδημίας και άλλες διατάξεις» (Α΄ 122). 2.Τις διατάξεις του άρθρ. 29Α του Νόμ. 1558/1985 «Κυβέρνηση και Κυβερνητικά Όργανα» (Α΄ 137), το οποίο προστέθηκε με το άρθρ. 27 του Νόμ. 2081/1992 (Α΄ 154). 3.Το γεγονός ότι από τις διατάξεις της παρούσας απόφασης δεν προκαλείται δαπάνη σε βάρος του Κρατικού Προϋπολογισμού, αποφασίζουμε: Εξεταζόμενα μαθήματα Άρθρ.1.-Οι Αστυφύλακες, Αρχιφύλακες και Ανθυπαστυνόμοι, πτυχιούχοι Ανωτάτων Εκπαιδευτικών Ιδρυμάτων (Α.Ε.Ι.) και Τεχνολογικών Εκπαιδευτικών Ιδρυμάτων (Τ.Ε.Ι.), οι οποίοι συγκεντρώνουν και τα λοιπά προβλεπόμενα από τις διατάξεις του Π.Δ. 4/1995 «Εισαγωγή στις Σχολές Αξιωματικών και Αστυφυλάκων με το σύστημα των γενικών εξετάσεων» (Α΄ 1) προσόντα, κατά τις κατατακτήριες εξετάσεις για τη Σχολή Αξιωματικών της Ελληνικής Αστυνομίας εξετάζονται στα ακόλουθα μαθήματα: α)Ανάπτυξη Θέματος (Έκθεση Ιδεών). β)Ουσιαστικό και Δικονομικό Ποινικό Δίκαιο. γ)Δημόσιο Δίκαιο (Συνταγματικό – Διοικητικό). Διαδικασία εξετάσεων Άρθρ.2.Για τη διαδικασία διενέργειας των εξετάσεων και τα συναφή θέματα εφαρμόζονται ανάλογα οι διατάξεις των άρθρ. 3 έως 19 του Π.Δ. 209/1995 «Προϋποθέσεις, δικαιολογητικά, εξεταζόμενα μαθήματα και διαδικασία προαγωγικών εξετάσεων για την κάλυψη κενών οργανικών θέσεων Αρχιφυλάκων γενικών καθηκόντων» (Α΄ 111) με τις εξής διαφοροποιήσεις: α)Ως μέλος των Εξεταστικών Επιτροπών ορίζεται πάντοτε ένας καθηγητής του οικείου μαθήματος. β)Για την επιτυχία υποψηφίου δεν τίθεται θέμα βάσης σε κανένα μάθημα. «γ)Η προκήρυξη του διαγωνισμού γίνεται το μήνα Φεβρουάριο. Οι εξετάσεις διενεργούνται με μέριμνα της Σχολής Αξιωματικών τον μήνα Μάιο και τα αποτελέσματα εκδίδονται και κοινοποιούνται μέχρι το τέλος του μηνός Ιουνίου». Το μέσα σε «» εδάφ. γ αντικαταστάθηκε ως άνω από την με αριθ. 6500/1/6-ιζ/15-21 Δεκ. 1995 (ΦΕΚ Β΄ 1054) αποφ. Υπ. Δημ. Τάξης. Άρθρ.3.-Η ισχύς της παρούσας απόφασης αρχίζει από τη δημοσίευσή της στην Εφημερίδα της Κυβερνήσεως.   